Undanfarin misseri hefur farið fram endurskipulagning á matsferli vegna örorkubóta lífeyristrygginga ( ,, almennrar örorku " ) . Í sambandi við þetta hafa verið endurskoðaðar aðferðir við upplýsingaöflun til að framkvæma örorkumat , bæði hvað snertir hvaða upplýsingar þarf og hvaðan þeirra skal aflað . Reynt hefur verið að afla nauðsynlegra upplýsinga frá þeim sem best veit , sumra frá umsækjanda ( sjúklingi ) og annarra frá læknum , sem þekkja til heilsufars og færni umsækjanda . Umsækjandi er yfirleitt beðinn að svara spurningalista um eigin heilsufar , færni og fleira . Spurningalisti sá sem verið hefur í notkun frá 1999 , hefur verið styttur um helming . Nýtt vottorðseyðublað vegna örorkumats lífeyristrygginga hefur nú verið útbúið í samvinnu læknasviðs Tryggingastofnunar ríkisins og Læknafélags Íslands . Vottorðið nefnist : Læknisvottorð vegna umsóknar um örorkubætur lífeyristrygginga eða endurmats örorku Vottorðseyðublaðið er á heimasíðu Tryggingastofnunar ríkisins www.tr.is . Það er á Word-formi , til að útfylla og vista hjá notanda . Ekki er enn hægt að senda vottorðið rafrænt . Nú hverfa úr notkun vottorðin : Læknisvottorð A vegna umsóknar um örorkubætur lífeyristrygginga og Læknisvottorð B vegna endurnýjunar umsóknar um örorkubætur . Í nýja vottorðinu er ekki gert ráð fyrir að vottorðsgefandi læknir taki afstöðu til einstakra þátta örorkumatsstaðals , en læknirinn vottar um fyrra heilsufar umsækjanda , núverandi heilsuvanda / færniskerðingu og horfur . Sama vottorðsform verður notað vegna frummats og endurmats . Við endurmat örorku þarf að jafnaði ekki greina frá heilsufarssögu í reitnum ,, Fyrra heilsufar " en nauðsynlegt er þó að segja frá meiriháttar heilsufarsbreytingum frá síðasta örorkumati . Vonast er til að læknum þyki nýja vottorðið ekki erfiðara í notkun en þau vottorð sem það leysir af hólmi . Tekið er við fyrirspurnum og athugasemdum vegna þessa vottorðs á netföngunum halldorb@tr.is og haraldj@tr.is